text: Вече е ясно - фестивалът за независимо и арт кино So Independent ще се случи и тази година, от 24 октомври до 3 ноември, а пълните подробности за програмата му и информация за всичките 40 заглавия ще ви представим съвсем, съвсем скоро.
  Конкурсът е за авторски текст зад кадър по двата рекламни клипа, създадени за третото издание на фестивала през 2012 с режисьор Драгомир Шолев, оператор Крум Родригес и художник Антонело Рубино. В конкурса могат да вземат участие всички без ограничение на пол, възраст и етническа принадлежност.
  Текстовете трябва да бъдат съобразени с дължината на клиповете и да не изискват участието на повече от двама актьори при тяхното озвучаване. Крайният срок за получаване на текстовете е до 24:00 часа на 18 октомври на contest@soidependentfilmfest.com.
  Победителите ще бъдат избрани от тричленно жури в състав: режисьорът Драгомир Шолев (председател), кинокритикът Геновева Димитрова и Надя Захариева, програмен директор Изкуства и култура на фондация Америка за България.
  Избраните от журито два авторски текста по двата клипа ще бъдат озвучени и ще имат премиера на голям екран в рамките на фестивала. Имената на авторите ще бъдат включени във финалните надписи наред с творческия екип, създал клиповете. Победителите ще получат VIP достъп до цялата програма и всички събития на фестивала.